Catarroja posa en marxa un ambiciós pla de formació per al seu equip treballadors municipals
19 maig 2021

L'Ajuntament de Catarroja ha posat en marxa un ambiciós pla de formació per als seus empleats municipals. En virtut del qual, aquests rebran formació gratuïta en matèries estratègiques com són per a l'actual equip de govern: igualtat, canvi climàtic, Ciutat Educadora i normalització del valencià. Aquest programa formatiu ha sigut aprovat per unanimitat amb el suport dels dos principals sindicats representats en el consistori.

Aquest nou pla de formació és fruit del treball conjunt de l'administració, rebent les demandes de l'equip municipal davant els nous reptes i necessitats de la ciutadania. Així doncs, s'ha consensuat un programa que està viu i que a més d'oferir millorar el servei, atorga la possibilitat de promoció interna als empleats.

Dins d'aquest programa formatiu també s'han inclòs la Policia Local de Catarroja, la plantilla de la qual tindrà una formació més específica en el camp de la seguretat ciutadana. D'igual manera, la resta d'empleats també podran completar cursos en matèries com la prevenció, continuant amb l'intensiu treball realitzat durant els últims mesos per a formar al personal en el nou entorn laboral provocat per la COVID 19.